Nuuskommentaar: Het Zille nou finaal ‘gekoloniaaltwiet’?Helen Zille. Foto: DA/Flickr.com Volgens ’n nuusberig op RSG laat gisteraand sou premier Helen Zille van die Wes-Kaap en die DA ’n vorige twiet oor onder meer die deugde van kolonialisme in ’n nuwe twiet verdedig het. Volgens RSG was nie James Selfe, voorsitter van die DA se uitvoerende raad, of Zille beskikbaar vir kommentaar nie. Dit blyk dat dit effe ou nuus is wat ’n rapsie uit konteks getrek is. Dit vloei uit ’n vergelyking wat die burgemeester van Johannesburg, Herman Mashaba, tussen pres. Donald Trump (se suksesse) en pres. Cyril Ramaphosa se mislukkings getref het. Hieroor was ampsdraers van die ANC wat meen Ramaphosa oortref Trump langlippie. Volgens IOL het Zille soos volg hierop aan die dikbek ANC-lede getwiet: “Do you genuinely believe the legacy of colonialism was ONLY negative? Then let’s scrap the constitution, including concepts such as the separation of powers. Let’s scrap formal education institutions, the English language etc etc.” Soos die RSG-berig lui, klink dit inderdaad of Zille regstreeks die dissiplinêre optrede teen haar ná ’n woedebui deur die DA-leier, Mmusi Maimane, van die tafel vee. Maar dit is nie hoe vriend en vyand haar ken nie, en ’n skerper kyk na die gegewens, sou dit die waarheid wees, lyk of sy met die opvattings teen kolonialisme die draak steek. Veral die idealisering, indien nie verering nie, van Engels skreeu teen die blinde kritiek van alles wat met kolonialisme verband hou – uitvloeisels soos infrastruktuur, staatsregtelike demokrasie en vele meer. Sy stel voor dat Engels saam met onder meer alle formele onderwysinstellings geskrap word. IOL berig voorts onder meer dat Maimane se woordvoerder, Portia Adams, gereageer het deur te sê ’n groot verkiesing is op pad, en dat die DA eerder daarop wil fokus. Voorts: “Our country is gearing up for general elections next year which could possibly be the most contested elections since our democracy. We must encourage South Africans to break free from the shackles of the ANC and free themselves from poverty. This is the conversation we should have as South Africans, ‘how can we contribute to better our situation and our country’, ensuring that we are not left out of our economy.” Adams het die afgelope ruk ’n sterk uitwaartse en skynbaar outonome beeld aangeneem. Vanoggend het hierdie nuusitem reeds van RSG se vroegste nuusbulletin verdwyn, anders as ander berigte wat niks belangriker of onbelangriker is nie. Kan dit wees dat die inhoud eers vir korrektheid herbesoek word? Dit is immers nie ’n geheim dat verhoudinge tussen die DA en die nuwe SAUK-raad gespanne is nie, en dat die DA onder meer ’n klag oor beweerde bevooroordeeldheid teen die SAUK by die uitsaaiklagteowerheid gelê het. Ook ander openbare nuusdienste is in teenstelling met verwag kan word snoep met inligting. Van Maart 2017 was Zille en haar sogenaamde “kolonialisme-twiets” selde ver van die nuus, en dikwels oor ’n wye front erg krities. Dit is duidelik dat Maimane en baie ander swart mense ’n blinde persepsie het dat kolonialisme NET sleg was, en nie bereid is deur die seer daarvan argumente te voer nie. Die dwepery met Engels en ander groot koloniale tale soos Frans, Arabies en Spaans slaan egter duike in hierdie blinde afkeer, en selfs waar die koloniale tale deels of “volledig” vir inheemse tale opsy moet staan soos in Peru, Groenland en Tanzanië, sal die koloniale taal steeds die hoër funksies bly verrig. Trouens, selfs Arabies moet dikwels in voormalige Franse kolonies in Noord-Afrika in veral akademiese kringe die knie voor Frans buig. Wat nou? Gaan diegene in die ANC wat volgens berig word nou weer ’n kabaal opskop daarin slaag om die einde van Zille se politieke pad te bespoedig? Of gaan die DA die kwessie, soos ’n berig lui, aanhou “parkeer” en daarmee wegkom? Of kan onbeholpe beriggewing, moedswillig of weens onbevoegdheid, die struikelblok wees? In watter mate het die uitgerekte onmin oor Patricia de Lille ook Zille se politieke kapitaal verteer? Dit lyk darem of die DA geleer het dat politieke vloermoere oor interne sake soos boemerangs werk. Of het Zille “vir oulaas” kop uitgesteek oor ’n saak waarin sy verguis is as aanduiding dat sy op uittrede staan? Ná aanvanklike berigte wat hierop gedui het, word die teenoorgestelde egter nou berig, en selfs berig dat sy as burgemeester vir Kaapstad oorweeg word wanneer De Lille eersdaags die tuig neerlê. Was die twiet dan wys, en sal dit wys van die DA wees om verdere risiko’s met iemand te loop vir wie die versoeking om die kolonialisme-diskoers te bly roer skynbaar kompulsief is? Vir minstens ’n deel van die bevolking sal die twiet ook ’n ongelooflike klein beuselagtigheid wees teen die groeiende kommer oor die ANC se planne oor grondonteiening sonder vergoeding.